EFTA-TILSYNSMYNDIGHEDENS BESLUTNING Nr. 75/94/KOL af 27. juni 1994 om godkendelse af et program for udryddelse af Aujeszkys sygdom i Sverige og om ændring af beslutning nr. 31/94/KOL om supplerende garantier vedrørende Aujeszkys sygdom for svin, der er bestemt for sygdomsfri EFTA-stater eller -regioner

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 1, i bilag I til aftalen om Det Europæiske Økonomiske Samarbejdsområde omhandlede retsakt om veterinærpolitimæssige problemer ved handel inden for Fællesskabet med kvæg og svin (Rådets direktiv 64/432/EØF, i det følgende benævnt »kvæg- og svineretsakten«), særlig artikel 9 og 10,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra c) og e), og

ud fra følgende betragtninger:

Som meddelt ved skrivelse af 15. december 1993 og 6. juni 1994 er Sverige ved at gennemføre et program for udryddelse af Aujeszkys sygdom;

udryddelsesprogrammet opfylder kriterierne i kvæg- og svineretsaktens artikel 9;

der bør foreslås supplerende garantier for at værne om de fremskridt, der er gjort, og for at sikre, at programmet gennemføres med godt resultat i Sverige;

de svenske myndigheder anvender regler, der mindst svarer til dem, som er fastsat i denne beslutning, når det gælder flytning af avls- og brugssvin inden for landets grænser;

som meddelt ved skrivelse af 3. januar 1994 og 1. juni 1994 betragter Norge sit område som fri for Aujeszkys sygdom og har forelagt EFTA-Tilsynsmyndigheden dokumentation som fastsat i kvæg- og svineretsaktens artikel 10, stk. 1;

der bør fastsættes supplerende garantier for at beskytte Norges sundhedsstatus;

de norske myndigheder anvender regler, der mindst svarer til dem, som er fastsat i denne beslutning, når det gælder flytning af avls- og brugssvin inden for landets grænser;

EFTA-stater og -regioner, der har en tilsvarende eller bedre sundhedsstatus med hensyn til Aujeszkys sygdom, må ikke afkræves de supplerende garantier, der er fastsat i denne beslutning;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Sveriges program for udryddelse af Aujeszkys sygdom godkendes indtil 30. juni 1997.

2. I EFTA-Tilsynsmyndighedens beslutning nr. 31/94/KOL af 29. april 1994 vedrørende supplerende garantier med hensyn til Aujeszkys sygdom for svin til sygdomsfri EFTA-stater og -regioner foretages følgende ændringer:

2.1. Nr. 5 affattes således:

»5. Sundhedscertifikatet, der betegnes som model III i bilag F til kvæg- og svineretsakten, skal indeholde følgende angivelser for svin, der er bestemt til en EFTA-stat eller -region, jf. listen i bilag I, og kommer fra en EFTA-stat eller EF-medlemsstat eller -region:

»svin, der opfylder betingelserne i EFTA-Tilsynsmyndighedens beslutning nr. 31/94/KOL af 29. april 1994 om Aujeszkys sygdom, ændret ved EFTA-Tilsynsmyndighedens beslutning nr. 75/94/KOL. For avlssvin er ELISA til påvisning af hel virus/ELISA til påvisning af g1 antistoffer benyttet som prøve (det ikke gældende overstreges)«.«

2.2. Nr. 6 affattes således:

»6. Betingelserne i nr. 1 til 5 gælder ikke for indførsel af svin til en EFTA-stat eller -region, der er anført på listen i bilag I, del A, fra en EFTA-stat, der er anført på listen i bilag I, del A.«

2.3. Følgende indsættes som nr. 6a:

»6a. Betingelserne i nr. 1 til 5 gælder ikke for indførsel af svin til en EFTA-stat eller -region, der er anført på listen i bilag I, del B, fra en EFTA-stat, der er anført på listen i bilag I, del A, eller B.«

2.4. Bilag I affattes som bilaget til denne beslutning.

3. Denne beslutning træder i kraft den 1. juli 1994.

4. Denne beslutning er rettet til EFTA-staterne.

5. Kun den engelske udgave af denne beslutning er autentisk.

Udfærdiget i Bruxelles, den 27. juni 1994.

For EFTA-Tilsynsmyndigheden

Pekka SÄILÄ

Medlem af Kollegiet

BILAG

»BILAG I

A. Regioner, der er fri for Aujeszkys sygdom, og som ikke tillader vaccination

Finland: Alle regioner

Norge: Alle regioner.

B. Regioner, der har et program for udryddelse af Aujeszkys sygdom, og som ikke tillader vaccination

Sverige: Alle regioner.«